“กรุงไทย” แนะขั้นตอนเปิด G-Wallet ก่อนใช้สิทธิคนละครึ่ง เฟส 3 ดีเดย์ 1 ก.ค.นี้
“กรุงไทย” แนะประชาชนเตรียมพร้อมเปิด G-Wallet ยืนยันตัวตนสำหรับใช้สิทธิคนละครึ่ง เฟส 3 ที่เริ่มเปิดใช้วันแรก 1 ก.ค.นี้
“กรุงไทย” แนะประชาชนเตรียมพร้อมเปิด G-Wallet ยืนยันตัวตนสำหรับใช้สิทธิคนละครึ่ง เฟส 3 ที่เริ่มเปิดใช้วันแรก 1 ก.ค.นี้
29 มิ.ย. 2564

ผู้สื่อข่าวรายงาน วันนี้ 29 มิ.ย.2564 ธนาคารกรุงไทย  แจ้งว่า จากการเปิดลงทะเบียนโครงการคนละครึ่งระยะที่ 3 จำนวน 31 ล้านสิทธิ ตั้งแต่วันที่ 14 มิถุนายนที่ผ่านมา ได้รับความสนใจจากประชาชนจำนวนมาก  ซึ่งจะเริ่มเปิดใช้สิทธิวันที่ 1 กรกฎาคม 2564 เป็นวันแรก  ดังนั้น เพื่อความสะดวกในการใช้สิทธิ  แนะนำผู้ได้รับสิทธิเตรียมความพร้อมก่อนใช้สิทธิ ดังนี้
1.ดาวน์โหลดแอพ เป๋าตัง และทำการเปิดใช้งาน G-wallet เพื่อเตรียมรับสิทธิ
2.ยืนยันตัวตน พร้อมให้ความยินยอมเปิดเผยข้อมูลส่วนบุคคลเพื่อใช้ในการพิสูจน์ตัวตน ป้องกันการทุจริต โดยแอบอ้าง หรือสวมสิทธิเป็นตัวท่าน
ทั้งนี้ ผู้รับสิทธิรายใหม่ จะต้องดำเนินการยืนยันตัวตนทุกคน ส่วนผู้รับสิทธิรายเดิมบางคน อาจจะต้องยืนยันตัวตนเพิ่มเติมอีกครั้ง โดยเมื่อกดเข้า G-wallet ระบบจะขึ้นข้อความว่า “กรุณายืนยันตัวตนเพิ่มเติม เพื่อใช้สิทธิในโครงการ เนื่องจากการยืนยันตัวตนของคุณยังไม่สมบูรณ์” ให้ยืนยันตัวตน โดยสแกนใบหน้า ผ่านแอพ เป๋าตัง หรือแอพ Krungthai NEXT หรือ นำบัตรประชาชนไปยืนยันตัวตน ที่ตู้ ATM กรุงไทยสีเทา หรือ ธนาคารกรุงไทยทุกสาขาทั่วประเทศ และเมื่อกดเข้า G-Wallet  แล้ว  ถ้าขึ้นข้อความว่า “ โครงการ “คนละครึ่ง” สามารถใช้ได้วันที่ 1 กรกฎาคม 2564” ก็สามารถใช้สิทธิทันที  ตั้งแต่วันที่ 1 กรกฎาคม-31 ธันวาคม 2564